นายกรัฐมนตรี ยินดีที่โปรเหมียว คว้าแชมป์กอล์ฟระดับเมเจอร์ ให้นโยบายไทยคัดเลือกนักกีฬาช้างเผือกเพิ่ม
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวแสดงความยินดีกับนางสาวปภังกร ธวัชธนกิจ หรือโปรเหมียว นักกอล์ฟไทย คนที่ 2 ที่คว้าแชมป์ระดับเมเจอร์มาครอง โดยตนเองได้ติดตามการแข่งขันมาโดยตลอด โชคดีที่ทำคะแนนมาได้สูงและทำได้ดี จนทำให้ชนะได้ ซึ่งจะเป็นแนวทางที่จะนำไปสู่การแข่งขันระดับสูง?ต่อไป พร้อมขอเป็นกำลังใจให้กับโปรเหมียวขณะเดียวกัน ยังได้ให้นโยบายกับการกีฬาแห่งประเทศไทย ในการหานักกีฬาใหม่ๆ ว่าจะทำอย่างไรให้มีนักกีฬาใหม่มาเพิ่มขึ้น ให้มีรูปร่างเป็นนักกีฬาจริงๆ เพราะบางครั้งรูปร่างคนไทยตัวเล็ก ความเข้มเข้มแข็ง อดทน อาจมีไม่มากนัก จึงอาจสู้ไม่ได้ในระยะยาว ไม่ว่าจะเป็นกีฬาเดี่ยวหรือกีฬาทีม ก็ได้มีการให้นโยบายด้านวิทยาศาสตร์และการกีฬา ให้มีการคัดเลือกนักกีฬาช้างเผือกและนักกีฬาที่มีพรสวรรค์เข้ามา เมื่ออายุมากขึ้น ก็ให้ไปเป็นโค้ชหรือผู้แนะนำซึ่งสามารถนำไปเป็นอาชีพหนึ่งได้ ซึ่งตนเองให้การสนับสนุน โดยขอให้กระทรวงการต่างประเทศ กระทรวงการท่องเที่ยวและกีฬา หามาตรการที่เหมาะสมในการเปิดช่องทางให้ทุกคนสมัครเข้ามาคัดเลือก เมื่อถึงเวลาที่ขาดแคลนนักกีฬาก็สามารถเข้ามาเติมได้ทันที